Нa oснoву члaнa 77. Зaкoнa o држaвнoj упрaви („Службени глaсник РС”, бр. 79/05, 101/07, 95/10, 99/14, 30/18 - др. зaкoн и 47/18) и члaнa 41. Закона о планском систему („Службени глaсник РС”, број 30/18),

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

Немањина бр. 22-26, Београд

О б ј а в љ у ј е

Обавештење да отпочиње израду Нацрта закона о добробити животиња. С тим у вези, Министарство пољопривреде, шумарства и водопривреде истовремено објављује и полазне основе за израду Нацрта закона о добробити животиња.

1. **Анализа постојећег стања:**

Брига о животињама, односно заштита добробити животиња у савременом друштву заузима значајно место. Често се истиче да се степен цивилизације једног друштва огледа у начину на који оно третира животиње. Заштита животиња присутна је, како у високоразвијеним земљама Европе, тако и у земљама у транзицији, код којих је постала актуелно и значајно питање после опредељења државе и њених грађана за прихватање и потврђивање европских стандарда и вредности.

У Републици Србији заштита добробити животиња уређена је Законом о добробити животиња („Службени гласник РС“, број 41/09), као и великим бројем подзаконских прописа донетих на основу тог закона.

Потребу за доношењем новог Закона о добробити животиња намеће процес интеграције наше земље у Европску унију и усаглашавање са прописима Европске уније. Земље чланице Европске уније су своје национално законодавство из области заштите добробити животиња уредиле на начин да су усвојиле јединствена правила о заштити животиња, те се од Републике Србије захтева да у процесу придруживања Европској унији у потпуности „усвоји“ једнака правила и пренесе их у своје законодавство.

У оквиру Пројекта техничке помоћи Европске уније „Јачање система здравља и добробити животиња“ извршена је анализа постојећег законодавства у области добробити животиња и предлога његових измена и допуна, како би се обезбедио правни оквир за потпуно преношење прописа Европске уније, од којих су најзначајнији следећи прописи:

*-* Директива Савета (ЕЗ) 98/58 од 20. јула 1998. године о заштити животиња, које се држе у производне сврхе **-** [*Council Directive 98/58/EC*](http://eur-lex.europa.eu/LexUriServ/LexUriServ.do?uri=CELEX:31998L0058:EN:NOT) *of 20 July 1998 concerning the protection of animals kept for farming purposes;*

- Директива Савета (ЕЗ) 1999/74 од 19. јула 1999. године о минималним стандардима за заштиту кока носиља - [*Council Directive 1999/74/EC*](http://eur-lex.europa.eu/LexUriServ/LexUriServ.do?uri=CELEX:31999L0074:EN:NOT) *of 19 July 1999 laying down minimum standards for the protection of laying hens;*

**-** Директива Комисије (ЕЗ) 2002/4 од 30. jануара 2002. године о регистрацији објеката у којима се држе коке носиље, обухваћених Директивом Савета (ЕЗ) 1999/74- *[Commission Directive 2002/4/EC](http://eur-lex.europa.eu/LexUriServ/LexUriServ.do?uri=CELEX:32002L0004:EN:NOT) of 30 January 2002 on the registration of establishments keeping laying hens, covered by Council Directive 1999/74/EC;*

**-** Директива Савета (ЕЗ) 2007/43, од 28. jуна 2007. gодине о минималним правилима за заштиту пилића, који се држе за производњу меса **-** [*Council Directive 2007/43*](http://eur-lex.europa.eu/LexUriServ/LexUriServ.do?uri=CELEX:32007L0043:EN:NOT) *of 28 June 2007 laying down minimum rules for the protection of chickens kept for meat production;*

- Директива Савета (ЕЗ) 2008/119 од 18. децембра 2008. године о минималним стандардима за заштиту телади - *Council Directive 2008/119/EC of 18 December 2008 laying down minimum standards for the protection of calves;*

- Директива Савета (ЕЗ) 2008/120 од 18. децембра 2008. године о минималним стандардима за заштиту свиња ***-*** [*Council Directive 2008/120/EC*](http://eur-lex.europa.eu/LexUriServ/LexUriServ.do?uri=OJ:L:2009:047:0005:0013:EN:PDF) *of 18 December 2008 laying down minimum standards for the protection of pigs;*

**-** Уредба Савета (ЕЗ) бр. 1255/97 од 25. Јуна 1997. године о критеријумима Заједнице за одморишна места и о изменама плана пута, наведеног у Прилогу Директиве (ЕЕЗ) 91/628 - *Council Regulation 1255/97/EC on minimal standards of EU which must be fulfilled in staging points and changed rout plan referred to in Council Directive 91/628/EEC;*

**-** Уредба Савета (ЕЗ) бр 1/2005 од 22. децембра 2004. године о заштити животиња током превоза и повезаним операцијама и изменама Директива (ЕЕЗ) 64/432, (ЕЗ) 93/119 и Уредбе (ЕЗ) бр 1255/97 **-** [*Council Regulation (EC) No 1/2005*](http://eur-lex.europa.eu/LexUriServ/LexUriServ.do?uri=CELEX:32005R0001:EN:NOT) *of 22 December 2004, on the protection of animals during transport and related operations and amending Directives 64/432/EEC and 93/119/EC and Regulation (EC) No 1255/97;*

**-** Директива Савета (ЕЗ) 2010/63 од 22. октобра 2008. године о заштити животиња које се користе у научне сврхе **-** *Directive 2010/63/EU of the European Parliament and of the Counsil of 22 September 2010 on the protection of animals used for scientific purposes;*

- Уредба Савета (ЕЗ) бр 1099/2009 од 24. септембра 2009. године о заштити животиња у време клања и убијања - *Council Regulation (EC) No 1099/2009 of 24 September 2009 on the protection of animals at the time of killing.*

Текст радне верзије новог закона којим се уређује добробит животња послат је на мишљење Европској комисији, која је у свом одговору истакла да текст закона испуњава услове у погледу Мерила 1 (Усвајање законодавног оквира који је усклађен са правним тековинама Европске уније који ће обезбедити потпуно преношење правних тековина).

Нацрт Закона о добробити животиња усклађен је и са препорукама Светске организације за здравље животиња (WOAH), као и са европским конвенцијама које се тичу добробити животиња.

1. **Разлози за доношење Закона**

Након ступања на снагу одређених прописа Европске уније (*Директива Европског Парламента и Већа 2010/63 од 22. септембра 2010. године о заштити животиња које се користе у научне сврхе, Уредба Савета (ЕЗ) бр 1099/2009 од 24. септембра 2009. године о заштити животиња у време клања и убијања и др*) појавила се потреба да се национално законодавство у овој области у потпуности усагласи са правним тековинама Европске уније, у циљу даљег развоја овог сектора. Ово се посебно односи на усклађивање прописа у делу који се односи на добробит производних животиња, добробит животиња током превоза, приликом омамљивања и клања, као и добробит животиња приликом коришћења животиња у огледне и друге научне сврхе.

Земља кандидат мора до дана приступања у потпуности да усклади националне прописе о добробити животиња са правним тековинама Европске уније. Ова област представља важан сегмент у изградњи поверења јавности у производњу хране, али и у спречавању ситуација у којима би различити стандарди добробити животиња у државама чланицама довели до неравноправних услова конкуренције, што би могло негативно да утиче на функционисање унутрашњег тржишта Европске уније.

Дакле, потпуно усклађен Закон о добробити животиња представља привредну и економску нужност за нашу земљу јер:

- при извозу производа животињског порекла земља увозница захтева да су испоштоване све процедуре у вези са држањем и превозом животиња и производа животињског порекла све до коначног одредишта, односно потрошача;

- при извозу лекова земља увозница захтева да је лек испитиван на начин којим се огледним животињама не наноси непотребан бол, патња, страх и стрес;

- при извозу козметичких средстава земља увозница захтева да козметичко средство није тестирано на животињама;

- при изради научних радова, без обзира на одобрење научних већа факултета, односно универзитета, научник мора да добије дозволу Етичке комисије за добробит огледних животиња, јер је такав научни резултат релевантан и са њим се у свету може представити наша наука.

1. **Циљеви који треба да се постигну доношењем Закона**

Висок ниво свести представља основни предуслов за постизање крајњег циља - хармоничног и заједничког живота људи и животиња у служби просперитета будућих генерација. Добробит животиња је, пре свега, друштвено питање које се испољава у различитим областима (образовању, информисању, култури и сл), а које може бити усмерено ка постизању економског напретка, уз поштовање, бригу и одговорни однос према животињама.

Због тога, циљ доношења новог Закона о добробити животиња није само усаглашавање са правним тековинама Европске уније, већ и унапређење система заштите животиња и свеукупни развој наше земље.

1. **Ефекти доношења Закона**

Доношењем новог Закона о добробити животиња, домаће законодавство биће усаглашено са релевантним прописима Европске уније у областима на које се тај закон односи.

Усклађивање ове области има за циљ не само унапређење добробити животиња, већ и олакшавање трговинских односа, као и обезбеђивања квалитетних и здравствено безбедних производа, ради заштите животиња и потрошача. Доследна примена законских одредаба допринеће смањењу штете у производњи животиња, кроз смањење учесталости технопатија и повреда, као и повећању репродуктивне и производне способности животиња. То ће истовремено утицати на повећање здравствене исправности и квалитета производа животињског порекла.

Доношење новог закона допринеће и испуњавању Мерила 1 за отварање преговора у Поглављу 12 - Безбедност хране, ветеринарска и фитосанитарна политика и испуњавању услова за отварање Кластера 5 - Ресурси, пољопривреда и кохезија. Мерило 1 за отварање преговора у Поглављу 12 представља и део Реформске агенде која се припрема на основу Плана раста за Западни Балкан (Стуб 3 - Убрзање фундаменталних реформи), као и за отварање/затварање преговора у поглављу 27- Животна средина и климатске промене.

**5. Трошкови које ће примена Закона изазвати грађанима и привреди**

Доношење овог закона неће изазвати нове трошкове субјектима у областима на које

се примењује постојећи закон, јер су сви трошкови већ присутни.

У складу са одредбама овог закона сви трошкови ће се каналисати и контролисати преко буџета Републике Србије, кроз уплате републичке административне таксе.